Erdogan se pregătește să iasă din viața politică. Anunțul surprinzător făcut de președintele Turciei
Președintele turc Recep Tayyip Erdogan a declarat că alegerile locale programate pentru 31 martie vor fi ultimul său vot, a relatat vineri agenția de presă de stat Anadolu.
Erdogan, cel mai de succes politician al Turciei moderne, a condus țara timp de peste două decenii. Câștigător a mai mult de o duzină de alegeri începând din 2002, Erdogan a fost reales pentru un mandat de cinci ani în timpul unor alegeri foarte disputate în mai 2023.
"Acesta este un final pentru mine, în conformitate cu mandatul dat de lege, acestea sunt ultimele mele alegeri", a declarat Erdogan. "Rezultatul care va ieși va fi transferul unei moșteniri către frații mei care vor veni după mine", a spus el, citat de Anadolu, potrivit Reuters.